Regstappe oor Nkandla-skool al uitwegArgieffoto. Die burgerregtewaghond AfriForum is besig met formele regstappe teen die KwaZulu-Natalse (KZN) onderwysdepartement oor die Nkungumathe-gemeenskap in Nkandla wat al 20 jaar op die oprigting van die Khuba Secondary School wag. Maroela Media het vroeër berig AfriForum het gesê hy sal regsadvies inwin om ’n gemeenskap van Nkandla wat vergeefs op ’n skool wag, by te staan. Dit volg nadat dié burgerregte-organisasie deur wanhopige ouers om hulp genader is. Hulle kinders het sedert die aanvang van die skooljaar steeds nie toegang tot onderrig nie, hoewel aan hulle onderneem is dat ’n skool vanjaar gereed sou wees. Volgens Carien Bloem, AfriForum se projekkoördineerder vir onderwys, het dit by nadere ondersoek aan die lig gekom dat die KwaZulu-Natalse onderwysdepartement al in 2006 die bou van die skool goedgekeur het en dat die skool ook reeds geregistreer is, maar nooit in 2016 gebou is soos belowe nie. “AfriForum het geen ander keuse as om regstappe teen dié onderwysdepartement te doen nie. Leerders moet tussen twee en drie uur lank stap om by die naaste skool uit te kom, dikwels deur die veld en oor riviere wat verskeie gevare vir dié leerders inhou. Geen kind verdien om só te moet sukkel om onderrig te ontvang nie,” het Bloem gesê. Bloem sê voorts dat die gehalte van onderrig wat leerders tans in skole in die omliggende gebiede ontvang nie aan die standaarde ingevolge artikel 29(1) van die Grondwet voldoen nie. “In heelwat klasse is die onderwyser-tot-leerder-verhouding tussen 85 en 121 leerders per onderwyser, en in die meeste gevalle moet sowat 10 leerders ’n handboek deel. Die meeste leerders sit ook in klastyd op die vloer omdat daar nie plek vir almal is nie.” Die departement het reeds in 1996 die Nkungumathe-gemeenskap se aansoek vir ’n hoërskool goedgekeur en in 2007 is die skool as Khuba Secondary School geregistreer. Hoewel ’n EMIS-nommer (Education Management Information System) aan die skool toegeken is, maak die departement deurgaans leë beloftes dat ’n skool wel gebou sal word. Die departement se laaste belofte was dat daar in Desember 2016 mobiele klaskamers opgerig sou word sodat die leerders solank dáár kan begin skoolgaan. “Ná AfriForum verskeie navrae aan die departement gestuur het, het die departement geantwoord dat hulle van dié 20 jaar lange belofte afstand gaan doen en nie die skool gaan bou nie,” het Bloem gesê. Bloem meen die oprigting van die skool sal ’n groot aantal uitdagings in die Nkungumathe-gemeenskap aanspreek en aan leerders die geleentheid bied om gehalte-onderrig op ’n waardige wyse te ontvang. ’n Aanmaningsbrief is aan Mthandeni Dlungwana, LUR van onderwys in KwaZulu-Natal, gestuur. Hy het 14 dae om daarop te reageer.